Na temelju članka 15. stavka 2. Zakona o javnoj nabavi (Narodne novine br. 120/2016) i članka 29. Statuta Gradske knjižnice Samobor (u daljnjem tekstu: Ustanova), Upravno vijeće Ustanove na svojoj 6. sjednici pod točkom 2. dnevnog reda dana 29.01.2018. godine donijelo je

**ODLUKU**

**O PROVEDBI POSTUPAKA JEDNOSTAVNE NABAVE**

1. **Uvodne odredbe**

Članak 1.

Ovom Odlukom o provedbi postupaka jednostavne nabave (dalje u tekstu: Odluka) utvrđuju se pravila i postupci nabave roba i usluga procijenjene vrijednosti manje od 200.000,00 kuna bez PDV-a, odnosno nabave radova procijenjene vrijednosti manje od 500.000,00 kuna bez PDV-a.

Članak 2.

Gradska knjižnica Samobor, OIB: 54589356882 (dalje u tekstu: Naručitelj) prilikom provođenja postupaka jednostavne nabave mora poštovati sljedeća načela javne nabave: načelo slobode kretanja robe, slobode poslovnog nastanka i slobode pružanja usluga te načela koja iz toga proizlaze kao što su: načelo tržišnog natjecanja, jednakog tretmana, zabrane diskriminacije, uzajamnog priznavanja, razmjernosti i transparentnosti.

Članak 3.

U provedbi postupaka nabave roba, usluga i/ili radova, osim ove Odluke, primjenjuju se i drugi zakonski, podzakonski i interni akti koji se odnose na pojedini predmet nabave u smislu posebnih zakona (Zakon o obveznim odnosima, Zakon o općem upravnom postupku, Zakon o prostornom uređenju i gradnji i dr.).

1. **Predmet nabave**

Članak 4.

Naručitelj određuje predmet nabave na način da isti predstavlja tehničku, tehnološku, oblikovnu, funkcionalnu ili drugu objektivno odredivu cjelinu.

Naručitelj ne smije dijeliti vrijednost nabave s namjerom izbjegavanja primjene Zakona o javnoj nabavi.

Članak 5.

Naručitelj temeljem Zakona o javnoj nabavi donosi Plan nabave za proračunsku godinu za predmete nabave čija je procijenjena vrijednost jednaka ili veća od 20.000,00 kuna.

Postupci jednostavne nabave moraju biti usklađeni sa Planom nabave Naručitelja.

1. **POSTUPANJE I UGOVARANJE**

**Početak postupka, način komunikacije i vrijednosni pragovi**

Članak 6.

Naručitelj i gospodarski subjekti komuniciraju i razmjenjuju podatke elektroničkim sredstvima komunikacije. Ukoliko to neće biti moguće, komunikacija će se odvijati putem ovlaštenog pružatelja poštanskih usluga ili druge odgovarajuće kurirske službe, telefaksom, neposrednom dostavom ili njihovim kombiniranjem s elektroničkim sredstvima.

Članak 7.

Zaposlenici Naručitelja istražuju tržište te prikupljaju nazive i adrese gospodarskih subjekata kojima će biti upućen Poziv na dostavu ponude. U tu svrhu koristiti će se i vlastita baza podataka.

Članak 8.

Nabava radova, roba i usluga procijenjene vrijednosti do 50.000,00 kuna bez PDV-a nabavljati će se ovisno o okolnostima, u pravilu, od jednog gospodarskog subjekta i to na jedan od slijedećih načina po izboru odgovorne osobe Naručitelja:

1. izdavanjem narudžbenice ili
2. zaključivanjem ugovora s jednim gospodarskim subjektom.

Članak 9.

Nabavu roba, usluga ili radova procijenjene vrijednosti od 50.000,00 kuna bez PDV-a do 200.000,00 kuna bez PDV-a (za nabavu roba ili usluga), odnosno do 500.000,00 kuna bez PDV-a (za nabavu radova) Naručitelj će provoditi na način da će zatražiti ponude od najmanje 3 (tri) gospodarska subjekta.

Ovisno o prirodi predmeta nabave i razini tržišnog natjecanja, ponuda će se tražiti od 1 (jednog) gospodarskog subjekta po izboru Naručitelja u slučajevima:

* nabave usluga od ponuditelja čiji se odabir predlaže zbog specijalističkih stručnih znanja i posebnih okolnosti (konzultantske usluge, konzervatorskih usluga, usluga vještaka, specijalističke usluge, tehnički razlozi i slično),
* kada zbog umjetničkih razloga i/ili razloga povezanih sa zaštitom isključivih prava ugovor može izvršiti samo određeni ponuditelj,
* nabava hotelskih i restoranskih usluga, odvjetničkih usluga, javnobilježničkih usluga, zdravstvenih usluga, socijalnih usluga, usluga obrazovanja (stručno usavršavanje), usluga tekućeg i investicijskog održavanja (usluge popravaka, održavanja i instaliranja), nabave didaktike i slikovnica za odgojne skupine isl.
* kada u postupku jednostavne nabave nije dostavljena nijedna ponuda, a postupak jednostavne nabave se ponavlja,
* kada je to nužno zbog razloga iznimne žurnosti,
* u ostalim slučajevima uz obrazloženu odluku Naručitelja.

Članak 10.

Naručitelj može u posebnim slučajevima nabaviti robu, radove i usluge izravnom kupnjom bez prethodno poslanog Poziva na dostavu ponude, narudžbenice ili prihvata ponude, npr. izravnom kupnjom u prodavaonicama i sl., a u skladu s drugim aktima Naručitelja.

**Prikupljanje ponuda**

Članak 11.

Ponude se prikupljaju putem Poziva za dostavu ponude.

Poziv na dostavu ponude Naručitelj može prilagođavati pojedinom postupku nabave te ovisno o okolnostima nadopuniti isti nacrtima, projektnom dokumentacijom, crtežima, modelima, uzorcima i slično, u cilju točnijeg određivanja predmeta nabave i zaprimanja što kvalitetnijih ponuda.

Pored podataka navedenih u Pozivu na dostavu ponude, od gospodarskih subjekata može se tražiti dostava i druge dokumentacije ( fotografije, prospekti, dokazi o sposobnosti - izjave, potvrde, dozvole i slično ) ovisno o predmetu nabave.

Poziv na dostavu ponuda upućuje se gospodarskim subjektima na dokaziv način, u pravilu elektroničkom poštom, a ako to nije moguće onda putem ovlaštenog pružatelja poštanskih usluga ili druge odgovarajuće kurirske službe, telefaksom, neposrednom dostavom ili njihovim kombiniranjem s elektroničkim sredstvima (dokaz: izvješće o uspješnom slanju elektroničkom poštom ili telefaksom, dostavnica, povratnica i sl.).

Članak 12.

Prilikom određivanja rokova za dostavu ponuda Naručitelj će uzeti u obzir složenost predmeta nabave, poštujući minimalne rokove propisane ovom Uputom. Rokovi za dostavu ponude određuju se na način da se utvrdi točan datum i vrijeme do kojega gospodarski subjekti mogu pravodobno dostaviti svoju ponudu.

Rok za dostavu ponude za nabavu roba i usluga od 50.000,00 kuna do 200.000,00 kuna bez PDV-a iznosi najmanje 3 ( tri ) dana.

Rok za dostavu ponude za nabavu radova od 50.000,00 do 500.000,00 kuna bez PDV-a iznosi najmanje 5 ( pet ) dana.

Članak 13.

Kriterij za odabir ponude je najniža cijena.

Članak 14.

Gospodarski subjekti sastavljaju svoju ponudu na način i u rokovima kako je propisao Naručitelj za svaki pojedini postupak nabave, u skladu sa ovom Odlukom i to na obrascu Ponudbenog lista dostavljenom od strane Naručitelja.

Naručitelj može prilagođavati navedeni obrazac pojedinom postupku nabave.

Gospodarski subjekti podnose svoje ponude u pravilu elektroničkom poštom, a ako to nije moguće onda putem ovlaštenog pružatelja poštanskih usluga ili druge odgovarajuće kurirske službe, telefaksom, neposrednom dostavom ili njihovim kombiniranjem s elektroničkim sredstvima.

**Otvaranje, pregled i analiza ponuda**

Članak 15.

Zaposlenici Naručitelja i/ili druge osobe koje ovlasti odgovorna osoba Naručitelja provode otvaranje, pregled i analizu zaprimljenih ponuda na temelju zahtjeva i uvjeta iz Poziva na dostavu ponude te izrađuju i ovjeravaju Zapisnik o otvaranju, pregledu i analizi ponuda.

Otvaranje ponuda nije javno.

Članak 16.

Naručitelj može odbiti ponudu za koju na temelju rezultata pregleda i ocjene ponuda utvrdi da je nepravilna, neprikladna ili neprihvatljiva.

Nepravilna je ponuda koja nije sukladna Pozivu na dostavu ponude, ili je primljena izvan roka za dostavu ponuda, ili je Naručitelj utvrdio da je izuzetno niska, ili ponuda ponuditelja koji nije prihvatio ispravak računske pogreške ili sadrži odredbe koje Naručitelj smatra štetnima ili za koju Naručitelj osnovano smatra da je posljedica nedopuštenog sporazuma gospodarskih subjekata.

Neprihvatljiva je ponuda čija cijena prelazi planirana odnosno osigurana novčana sredstva Naručitelja ili ne ispunjava tražene kriterije za kvalitativni odabir ponude (dokaz o sposobnosti).

Neprikladna je ponuda ona koja u cijelosti ne odgovara potrebama i zahtjevima Naručitelja određenim u Pozivu na dostavu ponude.

Članak 17.

Za odabir ponude dovoljna je 1 ( jedna ) pristigla ponuda koja udovoljava svim uvjetima Naručitelja.

Ako u roku za dostavu ponuda Naručitelj ne zaprimi niti jednu ponudu ili ako su sve dostavljene ponude nepravilne, neprihvatljive ili neprikladne Naručitelj će izravno odabrati od kojeg će gospodarskog subjekta nabaviti robu, radove odnosno usluge ili će poništiti postupak nabave.

Članak 18.

Naručitelj može u bilo kojem trenutku poništiti postupak jednostavne nabave.

Članak 19.

Naručitelj na osnovi rezultata pregleda i ocjene ponuda u roku od 30 dana od dana otvaranja ponuda donosi Odluku o odabiru, odnosno poništenju jednostavne nabave koju potpisuje odgovorna osoba Naručitelja.

**Ugovaranje i realizacija**

Članak 20.

Za nabavu robe i usluga procijenjene vrijednosti do 200.000 kuna bez PDV-a odnosno za nabavu radova procijenjene vrijednosti do 500.000,00 kuna bez PDV-a Naručitelj slobodno bira hoće li izdati narudžbenicu i/ili sklopiti ugovor.

Narudžbenicu izrađuje Rukovoditelj financijsko –računovodstvene službe, Ugovor i ovjeru prihvata ponude izrađuje Tajnik, a sve navedene dokumente potpisuje odgovorna osoba Naručitelja.

U slučaju izravne kupnje Naručitelj može izvršiti plaćanje neposredno putem bankovne kartice.

Članak 21.

Naručitelj može sa gospodarskim subjektom koji izvršava osnovni Ugovor sklopiti Dodatak ugovoru, ovjeriti i potpisati prihvat ponude ili izdati narudžbenicu radi nabave dodatnih radova, usluga ili robe od prvotnog ugovaratelja koji su se pokazali potrebnim, a nisu bili uključeni u prvotnu nabavu, ako promjena ugovaratelja nije moguća zbog ekonomskih ili tehničkih razloga, te bi prouzročila značajne poteškoće ili znatno povećanje troškova za naručitelja.

Vrijednost roba, radova ili usluga iz sklopljenog Dodatka ugovoru, ovjerenog i potpisanog prihvata ponude ili narudžbenice, zajedno sa osnovnim ugovorom, ne smije prijeći vrijednosne pragove iz članka 1. ove Odluke.

**IV. ZAVRŠNE ODREDBE**

Članak 19.

Ova Odluka stupa na snagu danom objave na oglasnoj ploči Ustanove.

Predsjednik Upravnog vijeća:

Marinko Džepina

Odluka je objavljen na oglasnoj ploči dana 05.02.2018. godine.

Ravnateljica

Mirjana Dimnjaković

U Samoboru, 01.02.2018.